P6_TA(2005)0179

Situationen i Kirgisistan og Centralasien

Europa-Parlamentets beslutning om situationen i Kirgisistan og Centralasien

Europa-Parlamentet,

- der henviser til sine tidligere beslutninger om Kirgisistan og de centralasiatiske republikker,

- der henviser til partnerskabs- og samarbejdsaftalerne med Kirgisistan, Kasakhstan og Usbekistan, der allerede er trådt i kraft,

- der henviser til partnerskabs- og samarbejdsaftalen med Tadsjikistan og Turkmenistan, der er blevet undertegnet, men som endnu ikke er ratificeret,

- der henviser til Kommissionens strategidokument om Centralasien 2002-2006,

- der henviser til sin beslutning af 28. april 2005 om menneskerettigheder i verden i 2004 [1],

- der henviser til erklæringen af 4. marts 2005 fra formandskabet på Den Europæiske Unions vegne om parlamentsvalget i Kirgisistan,

- der henviser til erklæringerne fra Javier Solana, EU's højtstående repræsentant for den fælles udenrigs-og sikkerhedspolitik, af 21. og 25. marts 2005 om situationen i Kirgisistan,

- der henviser til formandskabets erklæring på vegne af EU af 30. marts 2005 om situationen i Kirgisistan,

- der henviser til OSCE's erklæring om situationen i Kirgisistan,

- der henviser til forretningsordenens artikel 103, stk. 4,

A. der henviser til, at i den seneste tid har der i nogle centralasiatiske republikker fundet omstridte valg sted, og at det tydeligt fremgår af de internationale observatørers rapporter, at valgene ikke overholdt internationale standarder,

B. der henviser til, at de massive protester, der fandt sted i Kirgisistan efter de to runder af parlamentsvalget den 27. februar og 13. marts 2005 resulterede i, at præsident Askar Akayev måtte gå af, og at han den 4. april 2005 underskrev sin afskedsbegæring efter at være flygtet til Moskva,

C. der henviser til, at det nye parlament i Kirgisistan, hvis valg var blevet bekræftet af den centrale valgkommission, den 11. april 2005 stemte for Akayevs tilbagetræden,

D. der henviser til beslutningen om at afholde præsidentvalg den 10. juli 2005,

E. der er dybt bekymret over den skrøbelige sikkerhedsmæssige situation på trods af de relativt fredelige demonstrationer i marts 2005, der navnlig var fremkaldt af en stærkt forværret økonomisk og social situation,

F. der henviser til, at valgprocessen i Kirgisistan er en prøvesag, der, såfremt den forløber på en vellykket måde, kan bane vej for de nødvendige demokratiske ændringer såvel som institutionelle og økonomiske reformer i alle de øvrige centralasiatiske lande,

G. glæder sig over OSCE's indsats i forbindelse med mæglingen mellem de politiske grupper og i relation til parlamentsvalgene i februar og marts 2005 samt over, at OSCE har fremlagt en handlingsplan for, hvordan man under valgkampagnen og i tiden derefter kan garantere stabilitet og sikkerhed i landet,

H. der henviser til, at der i de fleste centralasiatiske lande sker krænkelser af menneskerettighederne, navnlig fordi der ikke findes et fuldt udbygget retsvæsen og som følge af restriktioner for oppositionspartier og uafhængige civile organisationer fra civilsamfundet og for pressefriheden,

I. der er dybt bekymret over reaktionerne fra regeringerne i de andre centralasiatiske republikker på begivenhederne i Kirgisistan, som har været at stramme lovgivningen op i et forsøg på at undgå lignende begivenheder i disse lande,

J. der henviser til, at de centralasiatiske republikker betragtes som vigtige allierede i kampen mod international terrorisme, narkotikahandel og religiøs fundamentalisme og spiller en afgørende rolle på energiområdet,

1. agter at yde en fast støtte til den demokratiske overgang, der i øjeblikket foregår i Kirgisistan, til effektiv udøvelse af frihedsrettighederne og navnlig de grundlæggende rettigheder, ytringsfriheden, friheden til at være i opposition til styret, pressefriheden og til åbne og gennemskuelige valg;

2. glæder sig over det kirgisiske civilsamfunds indsats som reaktion på års undertrykkelse og behovet for virkelige ændringer; mener, at tilsvarende forventninger også findes i de civile samfund i andre af regionens lande;

3. mener, at en ægte demokratisk proces i Kirgisistan kan være et fremragende eksempel for de øvrige centralasiatiske lande;

4. anmoder Rådet og Kommissionen om at samarbejde med og om nødvendigt bistå og støtte OSCE såvel som de nyligt udpegede myndigheder i Kirgisistan i forbindelse med deres vanskelige bestræbelser på at forberede og fastlægge forudsætningerne for et kommende frit og retfærdigt præsidentvalg;

5. anmoder den midlertidige regering i Kirgisistan om at følge en demokratisk linje og indlede en dialog om politik og national forsoning samt sikre offentlig sikkerhed;

6. anmoder myndighederne i Kirgisistan om at gøre alt for at indlede en reel demokratiseringsproces i landet på grundlag af et ægte flerpartisystem såvel som respekt for menneskerettigheder og retsstatsprincippet; glæder sig i den forbindelse over indledningen af en omfattende proces med at reformere forfatningen med det formål at sikre en dybtgående ændring i forhold til det tidligere regime;

7. gør myndighederne i Kirgisistan opmærksomme på nødvendigheden af at opretholde gode forbindelser mellem de nationale mindretal i landet;

8. opfordrer på det kraftigste Kommissionen til at finde metoder til at modernisere og tilpasse partnerskabs- og samarbejdsaftalen med Kirgisistan til den nye situation og definere demokratiske og økonomiske benchmarks, der kan anvendes til at forbedre forbindelserne;

9. opfordrer Rådet og Kommissionen til at definere og vedtage en fælles strategi for de centralasiatiske republikker med en omfattende og sammenhængende kort- og mellemsigtet tilgang i forhold til hele regionen;

10. opfordrer på det kraftigste Kommissionen til at styrke TACIS-demokratiprogrammerne i Centralasien med det formål at styrke civilsamfundet og støtte en åben og gennemsigtig institutionsopbygningsproces;

11. opfordrer Kommissionen til at medtage de centralasiatiske republikker i prioriteringerne for det europæiske initiativ for demokrati og menneskerettigheder og fokusere på løsladelse af politiske fanger og mediernes uafhængighed;

12. pålægger sin formand at sende denne beslutning til Rådet og Kommissionen, præsidenten, regeringen og parlamentet i Kirgisistan samt til OSCE.

[1] "Vedtagne tekster" P6_TA(2005)0150.

--------------------------------------------------